Taxi's help student: 'Ek is so dankbaar' | Maroela Media
Elrich Engelbrecht en paramedici in die ambulans. Foto: Facebook
Elrich Engelbrecht (21), die student wat in 'n tref-en-trap-ongeluk in Pretoria betrokke was, sterk aan in die Life Wilgers-hospitaal in dié stad.
Bronwynn Engelbrecht, Elrich se ma, het aan Maroela Media gesê hy is egter nie meer in so baie pyn soos gister nie.
Elrich was Dinsdagoggend met sy motorfiets op pad na die Universiteit van Pretoria se Mamelodi-kampus om eksamen te skryf. Die bestuurder van 'n rooi Citi Golf het glo in Solomon Mahlangu-rylaan voor hom ingedraai en hy het van sy motorfiets geval. Die bestuurder het hierna van die toneel gevlug.
"'n Taxibestuurder het die Golf probeer voorkeer terwyl ander taxibestuurders 'n sirkel om Elrich gevorm het met hul voertuie om die ongelukstoneel af te sper. 'n Paramedikus wat in een van die taxi's was het Elrich begin behandel nadat hy 'n ambulans ontbied het."
Volgens Engelbrecht het nog 'n student, genaamd Francois, ook op die toneel stilgehou en haar geskakel. "Francois het vir langer as 'n uur op die toneel gebly tot ons die verfrommelde motorfiets van die toneel kon verwyder. Niks van my seun se persoonlike besittings is gesteel nie."
Engelbrecht het gesê Elrich was vir etlike ure in die teater waartydens sy femur met staalpenne geheg is. Hy het ook verskeie ander minder ernstige beserings opgedoen. "Ek is so dankbaar teenoor al die wonderlike mense wat oor my seun se pad gestuur is. Francois, die student, die wonderlike taxibestuurder, die paramedici en die Tshwane-metropolisie wat gewys het ons is 'n wonderlike nasie van mense wat omgee."
Elrich Engelbrecht kort na die ongeluk. Foto: Facebook
Elrich Engelbrecht en paramedici by die ambulans. Foto: Facebook
So lekker om iets positiefs te lees !
Sterkte jong man. Hoop jy herstel vinnig!
Sien daar is nie net sleg in mense nie. Daar is goed ook! Knap Gedaan vir die Taxi bestuurders, Francois en die paramedici. Ons lees baie min nog positiewe stories oor enigiets. Maak my darm nog so klein bietjie trots om Suid Afrikaans te wees….
Ons vergeet somtyds dat 95% van hierdie land se bevolking eintlik maar net wil oorleef en eintlik omgee vir sy medemens, maak nie saak waar hulle vandaan kom nie.
Ek sou daarvan gehou het om daai manne persoonlik te kom bedank DANKIE wys die ander hoe
Prys die Here vir die wonderlike barmhartige samaritane op die regte tyd op die regte plek….mens sien die hand van die Here verseker hier aan die werk…mag die seun vinnig herstel en mag Vader almal betrokke seën en bewaar…??